
לכבוד










 שלום רב, 

הנדון: בקשה לפי חוק חופש המידע, התשנ"ח-1998
(פנייתך מיום 6/2/2018)
בפנייתך שבסימוכין ביקשת לקבל מידע אודות עמותות, הקדשים וחל"צ מחוקות ומחוסלות, לפי רישום רשם העמותות.

לאחר בדיקת בקשתך, הנני להשיבך כדלקמן:
אשר לבקשתך ביחס לעמותות - אני מתכבדת להפנותך למאגר המידע של רשם העמותות, הפתוח לשימוש ועיבוד חופשי של הציבור ומפורסם באתר מאגרי המידע הממשלתיים. 
בקישור זה - https://data.gov.il/dataset/moj-amutot - תוכל למצוא את הקובץ המבוקש, אשר כולל פרטי מידע רבים אודות עמותות, לרבות - שם עמותה, מספר עמותה, תאריך רישום וכן סטטוס העמותה  - בהתאם לפילוח מידע מבוקש. יש לציין כי התאריך בו נרשם הסטטוס לא נכלל כיום בקובץ ואנו נבחן את הוספתו בהמשך, בהתאם לתוכנית העבודה. המידע בקובץ מתעדכן אוטומטית מדי שבוע;
אשר לבקשתך ביחס לחברות לתועלת הציבור (להלן: "חל"צ") - מצורפים למכתבי זה קבצי מידע עם רשימות חל"צ המצויות בסטטוס של מחיקה, פירוק מרצון או חיסול ע"י בית המשפט.  הרשימות כוללות את שם החל"צ, מספר החל"צ, הסטטוס וכן התאריך בו נרשם הסטטוס במערכת הרשם. נציין, כי המידע הופק ממערכת פנימית אשר משמשת את עובדי היחידה. המערכת עברה שינויים במהלך השנים ולכן ייתכנו אי דיוקים במידע. מידע נוסף ללא תשלום תוכל למצוא באתר גיידסטאר ישראל בקישור הבא-  http://www.guidestar.org.il/;
אשר לבקשתך ביחס לקדשות – המדובר בתיקים סגורים המצויים ברשם ההקדשות. תיק הקדש יכול להיסגר על ידי בית משפט בהתאם לסעיף 23(ב) לחוק הנאמנות, תשל"ט-1979, או על ידי רשם ההקדשות מסיבות שונות (לדוגמה, כאשר מדיווח ההקדש עולה כי ההקדש התכלה).
מצורף למכתבי זה דוח ובו רשימת ההקדשות שנסגרו, לפי שם ההקדש, מס' ההקדש, תאריך רישום ההקדש ותאריך סגירת תיק ההקדש ברשם ההקדשות. 
חשוב לסייג, כי מדובר במידע המנוהל על ידי עובדי היחידה לצרכים פנימיים אשר אינו נמנה על פרטי המידע המפורטים בפנקס ההקדשות בהתאם להוראות סעיף 26 לחוק הנאמנות. המידע שהועמד לרשותך ניתן במגבלות המערכת התפעולית המשמשת את יחידת ההקדשות, המצויה בתהליכי פיתוח. חלק מהמידע בדוח עודכן באופן ידני על ידי עובדי היחידה ועל כן ייתכנו חסרים או אי דיוקים במידע זה. 
הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 

